# A hét holló.

Volt valahol a világon egy szegény, de becsületes és dolgos özvegyasszony. Hét fiúgyer­mekkel áldotta meg egymásután a jó Isten, és életben maradtak és szépen növekedtek mind­annyian. Néhány esztendő múlva ráadásul még egy leánykája is született.

Az ura nagyon derék, szorgalmas ember volt. A kezén égett a dolog. Azért az emberek, a kiknek jóravaló kézi munkásra volt szükségök, szolgálatba is fogadták szívesen. Munkája után nemcsak hogy népes családját becsületesen eltarthatta, hanem annyit keresett, hogy derék felesége, takarékos háztartása mellett, még kevéske pénzt is félretehetett.

Hanem hát ez a gondos édes apa javakorában meghalt, és a szegény özvegy csakhamar ínségre jutott; mert nem tudott annyit szerezni, hogy nyolcz gyermekét eltarthatta s ruházhatta volna. Hozzá még a hét fiú növekedett és több-több kellett nekik. S hogy az édes anyjok nem tudta őket kielégíteni, hát nagy szomorúságára mindig gorombábbak lettek, sőt egészen elvadultak.

A szegény asszony alig tudta elviselni, a mi bú-baj és gond a vállait nyomta. Gyermekeit mégis csak föl akarta nevelni becsületben és jámborságban. De hiába törte magát: sem szigorúságának, sem jóságának nem volt semmi foganatja. A fiúk szívben-lélekben konokak és megátalkodottak voltak és azok is maradtak. Azért egy napon, mikor türelmének a fonala immár elszakadt, így fakadt ki a szegény asszony:

- Oh, ti hitvány, semmirevaló, gonosz fajzatok, bárcsak hét fekete hollóvá válnátok és elszállanátok, hogy soha ne látnálak benneteket többé!

És a hét fiú legott hét hollóvá változott, kirepült az ablakon és eltűnt.

Az édes anya meghökkent erre a látványra, és sírt keservesen. Hiszen nem azért mondott ő olyant, hogy beteljesedjék. Nem is tudta, mit mondott. A mit mondott, fájdalmában mondta azt. Hiszen a keserűség néha olyan szavakat ad az anya szájába, hogy maga is megijed, mihelyt kimondta. El volt keseredve a szegény anya nagyon, látván, hogy nem fog a fiúkon az anyai jó szó. Most meg már kétségbe volt esve, mikor azokat holló-alakot öltve eltűnni látta.

De utoljára megnyugodott benne. Csendesen éldegélt aztán egyetlen leánykájával. Többet keresett, mint a mennyire szükségök volt. És lassacskán a leányka szép, jó és erkölcsös hajadonná serdűlt. Hanem néhány esztendő múlva mind a kettőjöknek, anyának is leánynak is, édes vágya támadt a hét testvér látása után. Sokszor beszélgettek rólok és sírtak.

- Ha hazajönnének és derék fiúk volnának, milyen jól mehetne most a dolgunk és hogy örűlhetnénk egymásnak! - mondá szomorúan a leány.

Az anya az ölében összekulcsolta a kezét és sóhajtott.

És mivelhogy a testvérei után való vágy mind erősebb gyökeret eresztett a leányka szívében, egyszer azt mondta az anyjának:

- Édes anyám, ha nincs ellenére kelmednek, én elmegyek és fölkeresem a testvéreimet, hogy őket a jó magaviselet ösvényére vezessem és hazahozzam, hogy késő öregségében is öröme teljék bennök.

- Édes jó leányom, - felelte az anya, - én nem tudlak és nem akarlak téged visszatartóztatni a te jóságos, jámbor törekvésedben. Menj, vezéreljen a jó Isten!

Avval összerakott a leánykának kevés elemózsiát, meg oda adott egy kis aranygyűrűt, a melyiket még kis gyermek korában az ujján viselt, mikor a testvérei még otthon valának.

A leány aztán tüstént útnak indult, és ment, mendegélt, messze, messze; de bizony nem talált testvéreinek a nyomára.

Mendegélése közben egyszer egy magas hegyhez ért, a melyiknek a tetején kis házikót látott. Leült pihenni a hegy aljában, mert igen fáradt volt, és tűnődve folyvást a házikó felé nézett. Különös egy házikó volt ez! Hol olyannak látszott, mind egy madárfészek, mivelhogy úgy szürkéllett, mintha kövecskékből meg sárból lett volna összerakosgatva; hol pedig olyannak tetszett, mint valami emberi lakás. Gondolta, hátha ottfenn a testvérei laknak? És mikor végre hét fekete hollót látott kiszállani a házikóból, hát kezdett megbizonyosodni abban, a mit az imént csak sejtett.

Nekiindult és ment örömmel, hogy megmássza a hegyet. De nehezen tudott haladni az ezernyi ezer össze-visszaságban kiálló kisebb-nagyobb éles köveken. Aztán meg nagyon meredek is volt a hegy oldala. Azért kanyargósan és így is csak kapaszkodva mászhatott kínos fáradsággal.

De valahogy mégis csak felvergődött. Ott fenn bement a házacskába, a melyik bizony közelről is nagyon kicsiny volt. Bent hét piczi kis asztalka, hét székecske, hét ágyacska állott; a szobán hét ablakocska és a kemenczén hét tálacska s mindegyikben néhány sült madárka és főtt tojás volt. A jószívű testvér fáradt volt a hegymászástól, és örült, hogy egyszer már ki­pihenheti magát annak rendje szerint. Aztán meg éhes is volt.

Erre levette a hét tálacskát a kemenczéről és mindegyikből evett egy-egy kicsit, ült mindegyik székecskén egy-egy kicsit, feküdt mindegyik ágyacskán egy-egy kicsit, aztán az utolsó ágyacskán elaludt szépen. És ott feküdt akkor is, mikor a hét testvér visszajött. Ezek be­röpültek a hét ablakon a szobába s azzal letelepedtek a tálacskájok mellé. Amint falatozni akartak, csodálkozva vették észre, hogy már evett valaki a pecsenyéjökből meg a tojásukból. De csak elköltötték szó nélkül. Mikor pedig le akartak feküdni, az ágyacskájokat megboly­gatva találták. A testvérek egyike legott elkiáltotta magát:

- Nini! micsoda leány fekszik az én ágyamon?

A többiek erre mind oda mentek és álmélkodva látták az alvó leányt.

- Hátha ez a mi kis testvérünk! - szól a másik testvér.

- Igen, ez a mi kis testvérünk! - kiált a harmadik örömmel. - Igen, ő az! Ilyen volt a haja, ilyen volt a szája, ilyen gyűrűt hordott akkor a nagy ujján, a milyen most a kis ujján van!

No, volt erre örömujjongatás! Körülrajzotta valamennyi az oda csöppent alvó testvérkét, czirógatta, csókolgatta, melyik hol érte, az orczáját meg a kezét; de a testvérke erősen aludt és sokáig nem ébredt föl.

Végre fölnyitotta a szemeit a leányka s ott látta a hét fekete testvért az ágya körül ülve. Egy darabig csak nézett, aztán megszólalt:

- Szívemből köszöntlek benneteket, kedves testvéreim! Hála legyen a jó Istennek, hogy végre föltaláltalak benneteket. Hosszú, fáradságos utat tettem meg értetek, hogy visszavezesselek mindnyájatokat számkivetéstekből, ha megjavultok s ha megígéritek szentül, hogy engedel­mesek lesztek és jó édes anyánkat soha sem fogjátok bosszantani többé.

A leányka beszéde alatt a testvérek keservesen sírtak, azután azt mondták:

- Igen, kedves testvér, ezentúl engedelmesek és jók leszünk, és soha nem okozunk édes anyánknak keserűséget. Óh, nekünk, hollóknak, nyomorúságos az életünk! Míg össze nem gabalyítottuk ezt a házacskát, majd elvesztünk az éhségtől és az idő viszontagságaitól. Hozzá még a bánat, a mely bennünket éjjel-nappal gyötört... hej, édes testvér, mi sokat szenvedtünk mindenkép!...

A leányka örömkönnyeket sírt annak a látásán, hogy a testvérei a javulás útjára tértek s hogy szánják-bánják minden bűnöket.

- Hát most már jól van minden, - mondta a leány. - Ha hazajöttök, és édes anyánk látja, hogy jóba foglaljátok magatokat, hát ő is megbocsát majd nektek, és jó és becsületes emberekké nevel benneteket. No, most induljunk!

Amint éppen indulóban voltak, a testvérek közül így szóla egyik a leányhoz:

- Kedves testvér, ezeket a tündöklő kövecskéket, a miket mi a hegyek közt találtunk és onnan ide hordtunk apránkint: tedd bele a kötényedbe és hozd haza magaddal. Ezekkel mi, mint emberek, talán gazdagok is lehetünk. Mint hollók mi csak szép fényökért hordtuk azokat össze.

A leánynak magának is nagy öröme telt a fényes kövekben. Úgy tett, a hogy a bátyjai mondották. Avval felültette egyik holló-testvér a leányt a hátára s röpültek nagy vidáman édes anyjok lakóhelye felé.

Az anyjok éppen künn volt az udvaron, mikor egyszerre csak leülni lát ott egy csapat hollót, és megpillantja az egyiknek a hátán a leánykáját.

- Itt vagyunk, édes anyám, a jó Isten megsegített! - szólt a leány nagy örömmel.

A holló-fiúk erre leborultak édes anyjok előtt, alázatosan bocsánatot kértek és felfogadták, hogy ezután mindig jó, engedelmes gyermekek lesznek. Az anya örömmel látta a gyermekek megtérését, azért szívéből megbocsátott a fiainak, mondván:

- Legyen tehát megbocsátva a vétketek! De ne feledjétek, fiaim, hogy a gyermek engedel­meskedni s anyjának jó tanácsát és intéseit bevenni tartozik, mert csak úgy boldogulhat ezen a világon. Áldjon meg az Isten benneteket minden jóval! Legyetek emberekké, s örömömre váljék ember-voltotok!

Erre a holló-fiúk ismét emberekké lettek, még pedig szép, serdűlő ifjakká; egyik olyan szelíd és kedves volt, mint a másik. Aztán hálásan megölelték és megcsókolták a jó édes anyát és a szerető leánytestvért, a kiknek csak úgy ragyogott az orczájok az örömtől és a boldogságtól.

A fiúk megtartották, a mit felfogadtak, s édes anyjok szárnyai alatt és erkölcsi tanításai mellett jóravaló, dolgos és szépmagaviseletű ifjakká cseperedtek föl.

Néhány esztendő múlva azután a hét testvér feleségül vett hét jóerkölcsű és szépmagaviseletű leányzót, s összefogva mindannyian, építettek egy szép nagy házat szorgalmuk gyümölcsén, meg azon a pénzen, ami a fényes kövekért ütötte a markukat, - s az új házban, fölszentelés­képpen, egyszerre ülték meg a testvérek hétszeres lakodalmukat.

Majd a leánytestvér is kapott egy derék embert élettársul. De nem raktak új fészket maguk­nak, mert a fiútestvérek addig kérlelték őket, addig rimánkodtak nekik, míg utoljára ott maradtak velök lakókul a közös fáradsággal megépített házban.

Ilyeténképpen a jó édes anya még sok örömet látott gyermekeiben, akik őt késő öregségéig a legnagyobb szeretettel ápolták és tisztelték.